title: Gwilherm Berthou-Kerverzhiou
text: Gwilherm vBertoù, hag a sine G.B. Kerverzhioù dre vras (ha "Kerverziou" a-raok 1941), a oa ur skrivagner brezhoneg ganet e Pempoull (Aodoù-an-Hanternoz d'an ampoent) d'an 10 a viz Mae 1908 ha marvet e Roazhon d'an 13 a viz Meurzh 1951. Kemeret en deus perzh e-barzh an Eil Emsav.
  
  Buhez
  Mab e oa d'ur c'habiten a vor eus Pempoull. Mont a reas d'ar skol-vihan e Pempoull, d'al lise e Sant-Brieg. Tremen a reas e vachelouriezh war ar skiantoù hag al lizhiri e 1925 ha 1926. Mont a reas neuze d'ar Skol-veur e Roazhon, ha dont a reas da vezañ ijinour-strilhour e 1929. Er memes bloaz e voe ijinour e Goueled-Antr (Bro-Naoned). Goude-se e voe o chom e Sanch Amàs er Provañs, hag e Brest (er Vilin Wenn), e 1931. Engouestlet en Emsav e voe rediet mont en harlu politikel e Marselha eus 1933 da 1935.
  
  Adalek 1939 e voe kelenner war ar strilhouriezh hag an naturoniezh e skolaj Itron Varia ar Wir Sikour e Brest. Sekretour Gwalarn e voe neuze, koulz ha merour Arvor ha skrivagner e-barzh L'Heure Bretonne (kronikenn "ar yezh hag ar vro"). 
  Goude ar brezel e voe teñzorer Kad ha rener/pennskrivagner Ogam. Skrivet en deus pennadoù ivez e-barzh Galv, Studi hag Ober hag al Liamm. Mervel a reas e 1951, d'an oad a 43 bloaz, klañvet-fall ma oa.
  Barzh e voe Gwilherm vBertoù dreist-holl, met un nebeud danevelloù a zo anavezet ivez, en o zouez an hini gentañ el lennegezh vrezhonek ma'z eus anv eus darempred rev (Llena Davies). Lavaret e vez gant kalz ez eo luziet-tre e varzhonegoù, levezonet gant an hengeltieg hag ar skiantoù.
  
  Obererezh politikel 
  Studier war ar gimiezh e Skol-Veur Roazhon eo, pa kemer perzh e-barzh krouidigezh Kevredad Studierien Vreiz (Fédération des étudiants bretons) asamblez gant Célestin Lainé d'ar 27 a viz Kerzu 1927. An daou a embann bezañ broadelourien daer hag e vo techet da vont war-zu aozadurioù kuzh evel Kentoc'h mervel savet gant Lainé e 1930. G. Berthou hag Armand Giraud a voe an daou ezel all a voe dibabet gant Lainé evit ar C'huzul Meur.
  Aterset e voe gant ar polis e 1932 da-heul gwalldaol Roazhon (pa oa bet lakaet da bulluc'hañ an delwenn a ziskoueze Breizh daoulinet dirak ar Frañs). Tamallet e voe dezhañ bezañ kenlabouret da sevel ar poultr. Met, rebechet e voe dezhañ bezañ bet ur glakenn ha dre ur gemennadenn gourdrouzus embannet gant an aozadur kuzh, Gwenn ha Du e voe rediet kuitaat Breizh. Da Varselha ez eas kuit e dibenn 1932. Distreiñ a reas da Landreger e 1935.
  
  Oberenn hag obererezh lennegel 
  Hervez Lukian Raoul, G. Berthou a voe a voe un den gouiziek, koulz er skiantoù hag ar yezhoù (ur mailh e voe war an hengeltieg), hag el lennegezh ivez. Skrivañ a reas barzhonegoù a zo bet embannet dalif e 1955. Unan eus ar gwellañ barzhed e voe hag e savas barzhonegoù gant enklotennoù.
  
  Embannadennoù 
   Levr an amprevaned, Brest, Skridoù Breizh, 1943.
   Barzhaz Kerwerzhioù, Ar Baol, Al Liamm, 1955, 96 p. Embannadenn dalif.
  
  Levrlennadur 
   Sébastien Carney, Breiz Atao !, Mordrel, Delaporte, Lainé, Fouéré… Roazhon, SHAB ; Presses universitaires de Rennes, 2016.
   Lukian Raoul, Geriadur ar skrivagnerien hag ar yezhourien vrezhonek, Al Liamm, 1992 Pennad Berthou, Guillaume.
  
  Ganedigezhioù 1908
  Marvioù 1951
  Skrivagnerien vrezhonek
  Broadelourien Breizh